Kongsberg Lakelander

Lakelander og Varberger kan vise til flere rifler basert på et design av svensken Lars Andersson. Disse riflene omfatter den finskproduserte TAP-375, de svenskproduserte Varberger 757, 717, 711 og 777, og de norskproduserte Kongsberg Lakelander 389 og Kongsberg 393. I tillegg ble Lakelander 375 produsert i Finland av TAP, samt i Sverige hos forskjellige produsenter.

Historien til disse modellene er sammensatt, med til sammen 5 konkurser i forskjellige selskap, og rettssaker om patenter og rettigheter. Alle de forannevnte modellene skal ha hatt rykte for god byggekvalitet.

Historie 

Det antas at svensken Lars Andersson offentliggjorde det opprinnelige designet på et uvisst tidspunkt før 1976 gjennom en reklamebrosjyre. Våpenet ble da presentert med navnet «TAP-174», og hadde 12 låseklakker og avtagbart rullemagasin. Årsaken til at brosjyren antas å stamme fra før 1976 er at Andersson fikk en gullmedalje for denne konstruksjonen på en oppfinnermesse i Brussel i 1976, og denne medaljen er ikke er nevnt i reklamebrosjyren. «TAP» var en forkortelse for det finske fabrikknavnet Tampereen Asepaja Oy. I 1975 lanserte Tampereen Asepaja Oy modellen «TAP-375», som skal ga blitt designet av de to finnene Torsti Laaksonen og Jali Timari. Det ble totalt produsert over 4000 stykk Lakelander TAP-375 i perioden 1975-1979 før patenten ifølge Laaksonen ble solgt til Kongsberg Våpenfabrikk (senere Norsk Forsvarsteknologi (NFT), fra 1995 Kongsberg Gruppen) i Norge.

I 1981 ble det trykt et et reklameblad i Jönköping i Småland hvor riflen hadde endret navn til «Lakelander 375». Spesifikasjonene i denne brosjyren stemmer bra med den senere Varberger-riflen, med to unntak: Lakelander 375 hadde 9 låseklakker (Varberger skulle få 6) og trepunktssikring (Varberger skulle få topunktssikring). Designet skilte seg også fra TAP-174 ved å ha et forenklet sluttstykke med integrert styrehylse, samt et annet roterende magasin og en spesiell rekylklakk. Våpenet ble først produsert i Finland, og den første kommersielle modellen het Lakelander TAP-375. Det var blant annet en egen modell for elgskiskyting, en sport som ble utviklet i Finland på 1970-tallet.

Etter en stund ble produksjonen flyttet til Sverige. Lakelander ble blant annet produsert under navnet Varberger av Norråkers vapen i Norråker i Ångermanland. Modellen ble kalt «NV» (for «Norråkers vapen»). Varbergs Finmekanik forenklet på et tidspunkt designet, og introduserte Varberger 757 som en grunnmodell med 6 låseklakker istedenfor 9, og en topunktssikring. Det ble også introdusert en budsjettmodell, Varberger 717 (senere 711), som hadde tre låseklakker. Varberger 777 var en dyrere og penere modell som hadde 6 låseklakker, men ellers lik som 717. Varberger-modellene var tilgjengelig i de fleste vanlige kamringene. Varberger skal ha blitt produsert rundt 1991-1998. Varberger-riflene er bare borret for løse baser, og baser til Remington 700 skal passe.

NFT begynte også å produsere en rifle basert på den opprinnelige Lakelander-riflen. Denne ble kalt modell Kongsberg 389, og navnet kommer av at den første riflen ble levert i den tredje måneden i 1989. Kongsberg 389 hadde tre låseklakker. En av prototypene er utstilt på Norsk Bergverksmuseum. Da Kongsberg Våpenfabrikk gikk konkurs i 1987 kjøpte noen av de ansatte på fabrikken delen som drev med rifleproduksjon, men man mistet rettighetene til å bruke Lakelander-navnet. Den neste modellen ble derfor kalt Kongsberg 393 (uten Lakelander) ettersom den første riflen ble levert den tredje måneden i 1993. Kongsberg 393 har integrert weaverskinne frest inn i låskassen. Noen Lakelander-rifler kom med åpne jernsikter på pipen. Riflene ble levert med forskjellige typer skjefter, blant annet «standard», «luxe» og «classic». Blant kjente svakheter på Kongsberg Lakelander er at avtekkerbøylen (av plast) kan sprekke, at skjeftet kan sprekke ved bakre skjefteskrue, samt at fremste skjeftesrue kan ta borti sluttstykket.

Av andre forskjeller mellom Kongsberg og Varberg kan det nevnes at Varberger har topunktssikring, mens Kongsberg har trepunktssikring. Sluttstykkestopperen er også forskjellig, og har rykte på seg for å være noe mer solid på Kongsberg. Varberg har avtrekkerbøyle i stål, og det fins bøyler i anodisert aluminium på ettermarkedet. Det er kort slagvei, og mekanismen er følsom for klikk dersom hevarmen ikke er helt i lås. Ellers skal mange av reservedelene gå om hverandre.

Se også 
 Krag-Jørgensen
 Kongsberg KV59
 Kongsberg M67
 Liste over norske skytevåpen
 Husqvarna 1900, svensk våpen
 Mannlicher–Schönauer

Referanser

Eksterne lenker 
 Brosjyre om Kongsberg 393
 Jakt & Jägare - Den tragiska Varbergersagan
 Fabulous Lakelander Rifles - YouTube
 Kongsberg M393 - thamesvalleyguns.co.uk

Norske skytevåpen